Catarina d'Aragón, naixita d'o palacio arcebispal d'Alcalá de Henares (Alcalá de Henares, Reino de Castiella) o 16 d'aviento de 1485 y muerta en o castiello de Kimbolton (Kimbolton, Cambridgeshire, Reino d'Anglaterra) o 7 de chinero de 1536, estió una reina consort d'Anglaterra por o suyo matrimonio con Henrique VIII d'Anglaterra dende l'11 de chunio de 1509 dica o suyo esvurcio o 23 de mayo de 1533. Tamién estió princesa consort de Galas por o suyo matrimonio con Arturo Tudor, prencipe de Galas, antis de casar con o suyo chirmán Henrique en morir Arturo. O suyo esvurcio (decretato unilateralment por Henrique VIII en contra d'a opinión d'o Papato) cheneró una crisi politica en Europa, estando l'alazet d'a proclamación posterior d'a Ilesia Anglicana y d'a suya deseparación d'a Ilesia Catolica. Yera filla de Ferrando II d'Aragón, rei d'Aragón y d'a suya muller Isabel I de Castiella, reina de Castiella, fendo asinas parte d'a dita Casa de Trastamara. Estió la mai de María I d'Anglaterra.